ประชาชนทยอยเข้ารับบริการฉีดวัคซีน ที่ศูนย์ฉีดวัคซีนกลางบางซื่ออย่างต่อเนื่อง หลังมีผู้ติดเชื้อในไทยเพิ่มมากขึ้น
บรรยากาศที่ศูนย์ฉีดวัคซีนสถานีกลางบางซื่อ ตลอดช่วงเช้าวันนี้(15 ก.ค.65) พบว่ามีประชาชนทยอยเดินทางเข้ารับบริการฉีดวัคซีนเป็นจำนวนมาก ส่วนใหญ่เดินทางมาเป็นครอบครัว โดยมีประชาชนบางส่วนที่ลงทะเบียนมาล่วงหน้าผ่านเครือข่ายโทรศัพท์มือถือ มาตามนัดหมายและบางส่วนเข้ามาแบบ Walk in หลังจากที่ศูนย์ฯ ได้เปิดจองคิวฉีดวัคซีนเข็มกระตุ้น ตั้งแต่เข็มที่ 3 ขึ้นไป ทั้งชนิดวัคซีนไฟเซอร์และโมเดอร์นา ผ่านการลงทะเบียนผ่านค่ายมือถือ ตั้งแต่วันที่ 8 ก.ค. ที่ผ่านมา อีกทั้งการให้บริการจากเจ้าหน้าที่ได้ให้การบริการอย่างทั่วถึง มีบริการวีลแชร์สำหรับผู้สูงอายุและมีป้ายประชาสัมพันธ์ให้สังเกตเห็นได้ง่าย รวมทั้งแยกสัดส่วนในการให้บริการอย่างชัดเจน เช่น จุดพักคอย จุดฉีดวัคซีนที่ประชาชนสามารถเลือกชนิดของวัคซีนได้ รวมถึงจุดบริการสังเกตอาการ จากการสอบผ่านประชาชนที่มารับวัคซีนเบื้องต้น พบว่าส่วนใหญ่เป็นผู้ที่เข้ามารับบริการฉีดวัคซีนเข็มกระตุ้นที่ 4-5 เช่นเดียวกับกลุ่มประชาชนที่เข้ารับบริการฉีดวัคซีนต่าง กล่าวว่า ยังคงมีความกังวลกับสถานการณ์โควิด-19 อยู่ จึงเข้ารับบริการฉีดวัคซีนเข็มกระตุ้นเพื่อสร้างความมั่นใจ ขณะที่ประชาชนบางส่วนรู้สึกพึงพอใจกับการให้บริการของเจ้าหน้าที่ ทั้งจุดจอดรถและความสะดวกสบายในการเดินทางศูนย์ฉีดวัคซีนกลางบางซื่อ ได้กำหนดเงื่อนไขคือ วัคซีนโมเดอร์นา สำหรับผู้มีอายุตั้งแต่ 18 ปี ขึ้นไปและเข็มที่ 1, 2 เด็กอายุตั้งแต่ 5 ปีขึ้นไป หรือผู้ใหญ่ที่ต้องการรับวัคซีนแอสตร้าเซนเนกา/ซิโนแวค จะให้บริการเฉพาะรูปแบบ Walk in ส่วนผู้ที่ฉีดเข็มที่ 3 จะต้องมีระยะห่างจากเข็มที่ 2 เป็นเวลาอย่างน้อย 90 วัน และตั้งแต่เข็มที่ 4 ขึ้นไป ต้องมีระยะห่างจากเข็มก่อนหน้าอย่างน้อย 120 วัน